रंगारंग कार्यक्रमों हुड़दंग के बीच छात्रसंघ कार्यालय का उद्घाटन
नगर संवाददाता | गंगापुर सिटी
राजकीयमहाविद्यालय में छात्रसंघ कार्यालय का उद्घाटन बुधवार को रंगारंग कार्यक्रमों के साथ हुआ। कार्यक्रम में मुख्य अतिथि दौसा सांसद हरीशचंद्र मीणा, विशिष्ट अतिथि विधायक मानसिंह गुर्जर, नगर परिषद सभापति संगीता बोहरा और पूर्व सभापति हरिप्रसाद बोहरा थे जबकि अध्यक्षता प्राचार्य प्रो. श्यामलाल मीणा ने की।
अतिथियों ने मां शारदे के चित्रपट के समक्ष दीप प्रज्वलित करने के बाद फीता काटकर छात्रसंघ कार्यालय का विधिवत रूप से उद्घाटन किया। इस मौके पर महाविद्यालय की छात्राओं ने मां शारदे की स्तुति की। स्वागत गान की प्रस्तुति के बाद रंगारंग सांस्कृतिक कार्यक्रमों की शुरूआत हुई। लखन भारती एंड पार्टी के कलाकारों ने रंगारंग सांस्कृतिक प्रस्तुतियां देकर उपस्थितजनों का मन मोह लिया और दर्शकों की वाहवाही लूटी। कार्यक्रम के दौरान कलाकारों ने स्वच्छता के साथ साथ कन्या भ्रूण हत्या, बेटी बचाओ, बेटी पढ़ाओ का सभी को संदेश दिया।
मुख्य अतिथि सांसद हरीश मीणा ने विद्यार्थियों से मन लगाकर लगन से पढ़ाई में जुटने का आह्वान करते हुए कहा कि विद्यार्थियों की समस्याओं का शीघ्र निराकरण करवाया जाएगा साथ ही विद्यार्थियों की वाजिब मांगों को भी पूरा करने का प्रयास किया। इस दौरान उन्होंने महाविद्यालय के वाचनालय में 4 एसी लगवाने की घोषणा की। उन्होंने यूजीसी से भी महाविद्यालय को अतिरिक्त बजट दिलवाने का आश्वासन दिया। विशिष्ट अतिथि विधायक मानसिंह गुर्जर ने विधायक कोटे से 10 लाख रुपए कॉलेज विकास को देने की घोषणा करते हुए कहा कि महाविद्यालय में स्नातकोत्तर में हिंदी, रसायन विज्ञान और इतिहास के साथ साथ डिग्री स्तर पर महाविद्यालय में भूगोल लाने का वे पूरा प्रयास करेंगे। साथ ही वजीरपुर में राजकीय महाविद्यालय और गंगापुर में कन्या महाविद्यालय खुलवाने का भी वे पूरी तरह से प्रयास कर रहे है।
साथ ही महाविद्यालय की जमीन के अतिक्रमण के मामले को भी शीघ्र सुलझा लिया जाएगा और रिक्त पदों को भी शीघ्र भरा जाएगा। उन्होंने कहा कि गंगापुर में शैक्षणिक माहौल बन गया है, ऐसे में विद्यार्थी केवल अपनी पढ़ाई पर ध्यान दें , उनकी समस्याओं के समाधान के लिए वे सदैव तत्पर रहेंगे। उन्होंने विद्यार्थियों की महाविद्यालय में पेयजल, हॉस्टल निर्माण सहित अन्य मांगों को भी पूरा करने का आश्वासन दिया।
कार्यक्रम को नगर परिषद सभापति संगीता बोहरा और पूर्व सभापति हरिप्रसाद बोहरा ने भी संबोधित किया। इससे पहले अतिथियों का अभिनंदन किया गया।
छात्रों ने एक-दूसरे पर फेंकी कुर्सियां
कार्यक्रमके दौरान कई बार विद्यार्थियों ने हुड़दंग किया। कार्यक्रम के बीच बीच में मौजूद विद्यार्थियों ने एक-दूसरे पर कुर्सियां तक फेंकी और जमकर हुड़दंग मचाया। कार्यक्रम के समापन पर भी उपस्थित लोगों ने कई बार हुड़दंग मचाया। इतना ही नहीं कई बार तो कुछ लोगों ने डॉ. किरोड़ीलाल मीणा के भी नारे लगाए।
गंगापुर सिटी. सांस्कृतिकप्रस्तुति देते कलाकार।
गंगापुर सिटी. राजकीयमहाविद्यालय में बुधवार को छात्रसंघ उद्घाटन समारोह में उपस्थित विद्यार्थी।
hin_Deva awa_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva hin_Deva